1244 wird Waldeburg s'erschti Moll urkundli erwäänt als Waldenburch. Dr Name isch e Ableitig vo Walenburg bzw. "Burg vo de Wale", was "Burg vo de Welsche" bedytet. Die erschti Besiidlig isch aber woohrschiins zu Zytte vo de Römer gsi, wo zur Sicherig vo ihrer Stroos yber dr Hauestai z'Waldeburg e Wehralag baut hän.  Im friene Mittelalter hetts Dorf no zue Onoldswil (hytte Ober- und Niiderdorf) gheert. No hytte gheert Waldeburg kirchlig zue Oberdorf, obwohl au z'Waldeburg syt em 13. Joorhunder e Kapälle gstande isch und syt 1833 e Chile stoot. Wo dr Gotthardpass ereffnet worde isch, hett dr Hermann vo Froburg s Stedtli Waldeburg grindet. D Stadt isch zur Sicherig vom Handelsverkehr yber dr Oberi Hauestai massiv gsicheret worde und vo zwei Burge bewacht worde. Dr Ort hett au s Stadträcht biko. 1366 isch d Stadt an Bischof vo und 1400 an d Stadt Basel ko. 1525 hett Waldeburg scho e Hammerwärk und e Yseschmiidi gha. Syt 1833 isch Waldeburg Hauptort vom glichnamige Bezirk im neu gryndete Kanton Basel-Landschaft worde. Wo me d Centralbahn (Basel-Sissech-Läufelfinge-Olte baut gha hett, isch dr Verkehr yber dr Hauestai usblibe. Drumm hett d Gmeind 1853 d Uhreinduschtrie im Ort igfiehrt. De Bosse vo de Uhreinduschtrie isches au zumene grosse Teil z'verdanke, dass s Waldeburgerli baut worde isch. Hytte fascht e Vororstram, isches friener e Persone- und Gietertransportbahn gsi (mit gresserem Rangierbahnhof z'Lieschtel).